钦定古今图书集成/明伦汇编/官常典/第697卷 > 周弘禴
## 钦定古今图书集成/明伦汇编/官常典/第697卷 > 周弘禴

按《明外史李沂传》：“弘禴字元孚，麻城人。倜傥负奇，好
射猎。举万历二年进士，授户部主事，降无为州同知，
迁顺天通判。十三年春，上疏指斥朝贵，言兵部尚书
张学颜被论屡矣。陛下以学颜故，逐一给事中、三御
史，此人心所共愤也。学颜结张鲸为兄弟，言官指论
学颜而不敢及鲸，畏其势耳。”若李植之论冯保，似乎
忠谠矣。实张宏门客，乐新声为谋主；其巡按顺天，纳
娼为小妻，猖狂干纪，则恃宏为内援也。鲸、宏既窃陛
下权，而植又窃司礼势，此公论所不容。《祖训》：“大小官
许至御前言事。”今吏科都给事中齐世臣乃请禁部
曹建言。曩居正窃权，台省群颂功德，而首发其奸者，
顾在艾穆、沈思孝。部曹言事，果何负“于国哉？”居正恶
员外郎管志道之建白也，御史龚懋贤因诬以老疾，
恶主事赵世卿之条奏也，尚书王国光遂锢以王官。
论者切齿，为其附权奸而弃直言，长壅蔽之祸也。今
学颜、植交附鲸、宏，鲸敢窃柄世。臣岂不闻己不敢言，
奈何反欲人不言乎？前此长吏垣者，周邦杰、秦燿。当
居正时，燿则甘心猎“犬，邦杰则比迹寒蝉。今燿官太常，邦杰官太仆矣。谏职无补，坐陟京卿。尚谓台省足
恃乎？而乃禁诸臣言事也。夫逐一人之言者其罪小；
禁诸臣之言者，其罪大。往者严嵩及居正犹不敢明
立此禁，何世臣无忌惮一至此哉！乞放学颜、植归里，
出燿、世杰于外，屏张鲸使闲居，而夺世臣谏职。严敕
司礼张诚等，止掌内府礼仪，毋干政事，天下幸甚。”帝
怒，谪代州判官。再迁南京兵部主事。十七年，帝始倦
勤，章奏多留中不下。弘禴疏谏，且请早建皇储。不报。
寻召为尚宝丞。明年冬，命监察御史阅视宁夏边务。
巡抚佥都御史梁问孟、巡茶御史锺化民取官帑银
交际，弘禴疏发之。诏褫问孟职，调化民于外河。东有
秦、汉二坝，弘禴请以石为之。且于“筹利渠”外更濬一
大渠，北达鸳鸯诸湖，大兴水利。还朝，以将材荐哱承
恩、王文秀、哱云。明年，承恩等反，坐谪澄海典史。投劾
归，卒于家。天启时，以尝请建储，赠太仆少卿。